http://www.thaigov.go.th

 วันนี้ (30 พฤษภาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

 พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งผล การประชุมคณะรัฐมนตรี สรุปสาระสำคัญดังนี้

|  |
| --- |
| **กฎหมาย** |

 1.   เรื่อง  ร่างพระราชกฤษฎีกาขยายระยะเวลาการใช้บังคับมาตรา 7 แห่ง พระราชบัญญัติแก้ไขเพิ่มเติมประมวลกฎหมายวิธีพิจารณาความอาญา

 (ฉบับที่ 21) พ.ศ. 2542 พ.ศ. ....

 2. เรื่อง ร่างกฎกระทรวงการจดทะเบียนเครื่องหมายการค้าภายใต้พิธีสารมาดริด พ.ศ. .... และคำประกาศ (Declarations) ของประเทศไทยในการเข้าเป็น ภาคีพิธีสารมาดริด (Madrid Protocol)

 3. เรื่อง ร่างกฎกระทรวงว่าด้วยกลุ่มภารกิจ (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

 4. เรื่อง ขอทบทวนมติคณะรัฐมนตรีเกี่ยวกับโครงการพัฒนาเคหะชุมชนคลองเตย

 ระยะที่ 3

 5. เรื่อง ขออนุมัติปรับโครงสร้างทางการเงินของธนาคารอิสลามแห่งประเทศไทย

 6. เรื่อง การระดมทุนผ่านกองทุนรวมโครงสร้างพื้นฐานเพื่ออนาคตประเทศไทย (Thailand Future fund) ของการทางพิเศษแห่งประเทศไทย

 7. เรื่อง ผลการคัดเลือกเอกชน และร่างสัญญาร่วมลงทุน โครงการรถไฟฟ้าสายสีชมพู

 ช่วงแคราย – มีนบุรี และโครงการรถไฟฟ้าสายสีเหลือง ช่วงลาดพร้าว – สำโรง ของการรถไฟฟ้าขนส่งมวลชนแห่งประเทศไทย

 8. เรื่อง  การเพิ่มอัตราข้าราชการตั้งใหม่ของกรมคุ้มครองสิทธิและเสรีภาพ

 กระทรวงยุติธรรม

|  |
| --- |
| **ต่างประเทศ** |

 9. เรื่อง ขอความเห็นชอบในการจัดทำบันทึกความเข้าใจเกี่ยวกับกลุ่มผู้ใช้เครื่องบิน Gripen ฉบับใหม่

 10. เรื่อง ร่างบันทึกความร่วมมือระหว่างกระทรวงกิจการภายในและการสื่อสารแห่ง ประเทศญี่ปุ่นและกระทรวงดิจิทัลเพื่อเศรษฐกิจและสังคมแห่งราชอาณาจักรไทย ว่าด้วยความร่วมมือด้านเทคโนโลยีสารสนเทศ การสื่อสารและดิจิทัล

 11. เรื่อง การจัดทำความตกลงระหว่างรัฐบาลแห่งราชอาณาจักรไทยกับทบวงการพลังงาน ปรมาณูระหว่างประเทศ (International Atomic Energy Agency: IAEA) เกี่ยวกับการเป็นเจ้าภาพจัดกิจกรรมของทบวงการฯ ในราชอาณาจักรไทย (Agreement between the Government of the Kingdom of Thailand and IAEA concerning the Hosting of IAEA Activities in the Kingdom of Thailand)

 12. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับ สาธารณรัฐเยเมน

 13. เรื่อง ท่าทีไทยและการลงนามในการประชุมคณะกรรมการร่วมทางการค้า (Joint Trade Committee: JTC) ระหว่างไทย-บังกลาเทศ ครั้งที่ 4

 14. เรื่อง ท่าทีไทยและแถลงข่าวร่วมสำหรับการประชุมคณะกรรมาธิการร่วมระดับสูงไทย – ญี่ปุ่น ครั้งที่ 3

 15. เรื่อง ท่าทีไทยในการประชุมUnited Nations Conference to Support the Implementation of Sustainable Development Goal 14

 16. เรื่อง การจัดทำสนธิสัญญาระหว่างราชอาณาจักรไทยกับยูเครนว่าด้วยความช่วยเหลือ ซึ่งกันและกันทางกฎหมายในเรื่องทางอาญา

 17. เรื่อง ขอความเห็นชอบร่างบันทึกความร่วมมือด้านระบบราง ระหว่างกระทรวงคมนาคม แห่งราชอาณาจักรไทย และกระทรวงที่ดิน โครงสร้างพื้นฐาน การขนส่ง และการ ท่องเที่ยวแห่งญี่ปุ่น

 18. เรื่อง ขออนุมัติการจัดทำและลงนามร่างบันทึกข้อตกลงความร่วมมือระหว่าง กระทรวงวิทยาศาสตร์และเทคโนโลยีแห่งประเทศไทย กับกระทรวงที่ดิน โครงสร้างพื้นฐาน การคมนาคม และการท่องเที่ยวแห่งญี่ปุ่น เกี่ยวกับการพัฒนา โครงสร้างพื้นฐานด้านสถานีรับสัญญาณต่อเนื่องถาวรแบบบูรณาการ

 19. เรื่อง ร่างบันทึกแสดงเจตจำนงระหว่างกระทรวงอุตสาหกรรมกับกระทรวงเศรษฐกิจ การค้าและอุตสาหกรรมแห่งญี่ปุ่น

 20. เรื่อง ร่างบันทึกความร่วมมือด้านการพัฒนาทรัพยากรมนุษย์ในภาคอุตสาหกรรม

 ของไทยและอนุภูมิภาคลุ่มน้ำโขงระหว่างกระทรวงการต่างประเทศญี่ปุ่นกับ กระทรวงการต่างประเทศแห่งราชอาณาจักรไทย

|  |
| --- |
| **แต่งตั้ง** |

 21. เรื่อง การแต่งตั้งข้าราชการการเมือง [ตำแหน่งที่ปรึกษารัฐมนตรีว่าการกระทรวงการ พัฒนาสังคมและความมั่นคงของมนุษย์ (พลตำรวจเอก สุวัฒน์ จันทร์อิทธิกุล)]

 22. เรื่อง แต่งตั้งกรรมการผู้ทรงคุณวุฒิในคณะกรรมการบริหารสำนักงานพัฒนาธุรกรรม ทางอิเล็กทรอนิกส์แทนกรรมการผู้ทรงคุณวุฒิที่พ้นจากตำแหน่ง

 23. เรื่อง แต่งตั้งกรรมการผู้ช่วยรัฐมนตรี

 24. เรื่อง  การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 25. เรื่อง  การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงวัฒนธรรม)

 26. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์ งบประมาณทรงคุณวุฒิ) (สำนักนายกรัฐมนตรี)

 27. เรื่อง  ขอปรับปรุงองค์ประกอบและอำนาจหน้าที่คณะกรรมการที่แต่งตั้งโดยมติ คณะรัฐมนตรี จำนวน 3 คณะ

 28. เรื่อง  การเปลี่ยนโฆษกประจำกระทรวงวัฒนธรรม

 29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

 30. เรื่อง สาธารณรัฐฝรั่งเศสขอเปิดสถานกงสุลกิตติมศักดิ์สาธารณรัฐฝรั่งเศส

 ณ จังหวัดขอนแก่น  และแต่งตั้งกงสุลกิตติมศักดิ์สาธารณรัฐฝรั่งเศส

 ณ จังหวัดขอนแก่น  (กระทรวงการต่างประเทศ)

 31. เรื่อง รัฐบาลราชอาณาจักรสเปนเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งราชอาณาจักรสเปนประจำประเทศไทย (กระทรวงการต่างประเทศ)

 32.  เรื่อง  การยกฐานะสถานกงสุลกิตติมศักดิ์สาธารณรัฐมาดากัสการ์ประจำประเทศไทย เป็นสถานกงสุลใหญ่กิตติมศักดิ์สาธารณรัฐมาดากัสการ์ประจำประเทศไทย  และ การเลื่อนฐานะกงสุลกิตติมศักดิ์สาธารณรัฐมาดากัสการ์ประจำประเทศไทย เป็น กงสุลใหญ่กิตติมศักดิ์สาธารณรัฐมาดากัสการ์ประจำประเทศไทย

 (กระทรวงการต่างประเทศ)

 33. เรื่อง แต่งตั้งคณะกรรมการอิสระเพื่อการปฏิรูปการศึกษา

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1.  เรื่อง  ร่างพระราชกฤษฎีกาขยายระยะเวลาการใช้บังคับมาตรา 7 แห่งพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา  (ฉบับที่ 21) พ.ศ. 2542 พ.ศ. ....**

                    คณะรัฐมนตรีมีมติอนุมัติหลักการร่างพระราชกฤษฎีกาขยายระยะเวลาการใช้บังคับมาตรา 7 แห่งพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา  (ฉบับที่ 21) พ.ศ. 2542 พ.ศ. .... ตามที่กระทรวงยุติธรรม (ยธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

                    ทั้งนี้  ให้กระทรวงสาธารณสุขเร่งผลิตแพทย์ให้เพียงพอแก่การดำเนินการชันสูตรพลิกศพตามมาตรา 150 แห่งประมวลกฎหมายวิธีพิจารณาความอาญา

                    **สาระสำคัญของร่างพระราชกฤษฎีกาดังกล่าว** เป็นการกำหนดให้ขยายระยะเวลาการใช้บังคับมาตรา 7  แห่งพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา  (ฉบับที่ 21)  พ.ศ. 2542 ออกไปอีก 5 ปี ตั้งแต่วันที่ 1 มกราคม 2561 ถึงวันที่ 31 ธันวาคม 2565

**2. เรื่อง ร่างกฎกระทรวงการจดทะเบียนเครื่องหมายการค้าภายใต้พิธีสารมาดริด พ.ศ. .... และคำประกาศ (Declarations) ของประเทศไทยในการเข้าเป็นภาคีพิธีสารมาดริด (Madrid Protocol)**

 คณะรัฐมนตรีมีมติอนุมัติและเห็นชอบตามที่กระทรวงพาณิชย์ (พณ.) เสนอ ดังนี้

 1. อนุมัติหลักการร่างกฎกระทรวงการจดทะเบียนเครื่องหมายการค้าภายใต้พิธีสารมาดริด พ.ศ. ....

 2. เห็นชอบการทำคำประกาศ (Declarations) ภายใต้พิธีสารมาดริด (Madrid Protocol) และระเบียบร่วม (Common Regulations) โดยหากมีการแก้ไขเปลี่ยนแปลงที่มิได้เป็นสาระสำคัญ พณ. ไม่ต้องเสนอเรื่องเพื่อขอความเห็นชอบอีก

 3. เห็นชอบและมอบหมายให้กระทรวงการต่างประเทศ (กต.) จัดทำภาคยานุวัติสาร (Instrument of accession) ที่มีคำประกาศตามข้อ 2. แนบท้ายเพื่อการเข้าเป็นภาคีพิธีสารมาดริดเมื่อ พณ. มีหนังสือแจ้ง กต. ว่าได้ดำเนินการภายในต่าง ๆ ซึ่งรวมถึงการออกกฎและระเบียบที่เกี่ยวข้องเรียบร้อยแล้ว

 **สาระสำคัญของเรื่อง**

 1. **ร่างกฎกระทรวงการจดทะเบียนเครื่องหมายการค้าภายใต้พิธีสารมาดริด พ.ศ. ....**

มีสาระสำคัญเป็นการกำหนดหลักเกณฑ์ วิธีการ และเงื่อนไขในการปฏิบัติงานตามระบบการจดทะเบียนเครื่องหมายการค้าภายใต้พิธีสารมาดริดตามบทบัญญัติในพระราชบัญญัติเครื่องหมายการค้า (ฉบับที่ 3) พ.ศ. 2559 ดังนี้

 1.1 กำหนดหลักเกณฑ์ วิธีการ เงื่อนไข แบบพิมพ์ ภาษาที่ใช้ รายการข้อความในคำขอจดทะเบียนระหว่างประเทศ

 1.2 กำหนดวิธีการติดต่อกับนายทะเบียน

 1.3 กำหนดขั้นตอนการปฏิบัติงานในการตรวจสอบคำขอจดทะเบียนระหว่างประเทศของนายทะเบียนในฐานะสำนักงานต้นทาง และขั้นตอนการแก้ไขความบกพร่องในกรณีที่สำนักระหว่างประเทศแจ้งว่ามีความพกพร่อง

 1.4 กำหนดขั้นตอนการปฏิบัติงานในการตรวจสอบคำขอจดทะเบียนระหว่างประเทศที่ส่งมาจากสำนักระหว่างประเทศซึ่งระบุประเทศไทยเป็นประเทศที่ขอรับความคุ้มครอง และกำหนดหลักเกณฑ์ วิธีการ และเงื่อนไขในการแจ้งหรือส่งคำสั่งของนายทะเบียนถึงผู้ขอจดทะเบียนโดยผ่านสำนักระหว่างประเทศ

 2. **คำประกาศ (Declarations) ของประเทศไทยในการเข้าเป็นภาคีพีธีสารมาดริด ได้แก่**

 2.1 **คำประกาศภายใต้พิธีสารมาดริด (Madrid Protocol)** มีสาระสำคัญ

 (1) เป็นการกำหนดเวลาแจ้งการปฏิเสธคำขอจดทะเบียนเครื่องหมายการค้าจาก 1 ปี เป็น 18 เดือน ตาม Article 5(2)(b) (Extension to 18 months of the refusal period) เพื่อให้นายทะเบียนมีระยะเวลาในการตรวจสอบและพิจารณาคำขอจดทะเบียนอย่างละเอียดรอบคอบก่อนแจ้งคำสั่งรับจดทะเบียนหรือไม่รับจดทะเบียนไปยังสำนักระหว่างประเทศ

 (2) เป็นการกำหนดเวลาแจ้งการปฏิเสธคำขอจดทะเบียนเครื่องหมายการค้าภายหลัง 18 เดือนในกรณีที่มีการคัดค้านการจดทะเบียน ตาม Article 5(2)(c) (Possible notification of refusals based on an opposition after the 18–month time limit) เพื่อให้นายทะเบียนสามารถแจ้งว่ามีการคัดค้านการจดทะเบียนเครื่องหมายการค้าในกรณีที่มีการคัดค้านภายหลังระยะเวลา 18 เดือนได้

 (3) เป็นการกำหนดค่าธรรมเนียมเฉพาะราย (Individual Fees) แทนการรับส่วนแบ่งจากค่าธรรมเนียมรายจำพวกที่เพิ่มขึ้น (Supplementary Fee) และค่าธรรมเนียมรายประเทศ (Complementary Fee) ที่สำนักระหว่างประเทศ (International Bureau – IB) จัดสรรให้ตาม Article 8 (7) (a) (Individual Fees) เพื่อให้ประเทศไทยสามารถเรียกให้ชำระค่าธรรมเนียมการจดทะเบียนตามอัตราที่บัญญัติไว้ในพระราชบัญญัติเครื่องหมายการค้าฯ ฉบับปัจจุบันได้

 2.2 **คำประกาศภายใต้ระเบียบร่วม (Common Regulations)** มีสาระสำคัญเป็นคำประกาศสำหรับประเทศที่กฎหมายภายในกำหนดให้มีการบันทึกการอนุญาตให้ใช้เครื่องหมายการค้าในทะเบียน แต่ขอให้การบันทึกทางทะเบียนระหว่างประเทศไม่มีผลในประเทศไทย ตาม Rule 20*bis*(6)(b) (Recording of licenses provided for in the domestic law,but the recording of licenses in the International Register has no effect) เพื่อให้สอดคล้องกับพระราชบัญญัติเครื่องหมายการค้าฯ ฉบับปัจจุบันซึ่งบัญญัติให้การทำสัญญาอนุญาตให้ใช้เครื่องหมายการค้าต้องทำเป็นหนังสือและจดทะเบียนต่อพนักงานเจ้าหน้าที่

**3. เรื่อง ร่างกฎกระทรวงว่าด้วยกลุ่มภารกิจ (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยกลุ่มภารกิจ (ฉบับที่ ..) พ.ศ. .... ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างกฎกระทรวง**

 แก้ไขเพิ่มเติมข้อ 7 แห่งกฎกระทรวงว่าด้วยกลุ่มภารกิจ พ.ศ. 2545 จากเดิมที่กำหนดว่า พม. ไม่มีกลุ่มภารกิจ เป็นกำหนดให้ พม. มีกลุ่มภารกิจ ดังนี้

 1. **กลุ่มภารกิจด้านพัฒนาศักยภาพมนุษย์และสังคม** ได้แก่ 1) กรมกิจการเด็กและเยาวชน 2) กรมกิจการสตรีและสถาบันครอบครัว 3) กรมกิจการผู้สูงอายุ

 2. **กลุ่มภารกิจด้านพัฒนาสวัสดิการสังคมและคุณภาพชีวิต** ได้แก่1) กรมพัฒนาสังคมและสวัสดิการ2) กรมส่งเสริมแลพัฒนาคุณภาพชีวิตคนพิการ

|  |
| --- |
| **เศรษฐกิจ- สังคม** |

**4. เรื่อง ขอทบทวนมติคณะรัฐมนตรีเกี่ยวกับโครงการพัฒนาเคหะชุมชนคลองเตย ระยะที่ 3**

 คณะรัฐมนตรีมีมติเห็นชอบตามที่กระทรวงคมนาคม (คค.) ขอให้ทบทวนมติคณะรัฐมนตรีเกี่ยวกับโครงการพัฒนาเคหะชุมชนคลองเตย ระยะที่ 3 เพื่อให้การท่าเรือแห่งประเทศไทย สามารถนำอาคารแฟลตดังกล่าวมาบริหารจัดการด้านที่อยู่อาศัยให้แก่พนักงานการท่าเรือแห่งประเทศไทย และมอบหมายให้หน่วยงานที่เกี่ยวข้องดำเนินการ ดังนี้

 1. ให้การท่าเรือแห่งประเทศไทยคัดเลือกพนักงานชั้นผู้น้อยที่ไม่มีที่อยู่อาศัยเป็นกรรมสิทธิ์ของตนเองเข้าพักในอาคารแฟลต 26-29 จำนวน 620 หน่วย เป็นลำดับแรก ตามความเห็นของสำนักงานคณะกรรมการพัฒนาการเศรษฐกิจและสังคมแห่งชาติ

 2. ให้ คค. โดยการท่าเรือแห่งประเทศไทย เร่งพิจารณาจัดทำแผนการบริหารจัดการชุมชนแออัด ในปัจจุบันให้มีความชัดเจนและเหมาะสม รวมทั้งกำหนดมาตรการไม่ให้เกิดการบุกรุกที่ดินว่างเปล่าอีก ตามความเห็นของกระทรวงมหาดไทยและสำนักงานคณะกรรมการพัฒนาการเศรษฐกิจและสังคมแห่งชาติ โดยให้มุ่งเน้นการทำความเข้าใจกับชาวชุมชนอย่างต่อเนื่องและทั่วถึง

 3. ให้ คค. โดยการท่าเรือแห่งประเทศไทยร่วมกับการเคหะแห่งชาติ สถาบันพัฒนาองค์กรชุมชน (องค์การมหาชน) กระทรวงการคลัง และหน่วยงานที่เกี่ยวข้องเพื่อพิจารณาใช้ประโยชน์จากโครงการด้านการพัฒนาที่อยู่อาศัยแก่ผู้มีรายได้น้อยของรัฐบาลโครงการอื่น เช่น โครงการฟื้นฟูเมืองชุมชนดินแดน โครงการบ้านประชารัฐ เป็นต้น เพื่อให้ชาวชุมชนมีทางเลือกที่อยู่อาศัยที่หลากหลายและตรงกับความต้องการของชาวชุมชุนมากขึ้น ตลอดจนเพื่อให้การใช้จ่ายงบประมาณเป็นไปอย่างคุ้มค่าต่อไป

**5. เรื่อง ขออนุมัติปรับโครงสร้างทางการเงินของธนาคารอิสลามแห่งประเทศไทย**

 คณะรัฐมนตรีมีมติรับทราบและอนุมัติตามที่กระทรวงการคลัง (กค.) เสนอ ดังนี้

 1. รับทราบผลการดำเนินการตามมติคณะกรรมการนโยบายรัฐวิสาหกิจ (คนร.)

 2. อนุมัติหลักการร่างพระราชบัญญัติธนาคารอิสลามแห่งประเทศไทย พ.ศ. 2545 และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

 3. รับทราบการโอนหนี้ที่ไม่ก่อให้เกิดรายได้ (NPF) ในส่วนที่ไม่ใช่ลูกค้ามุสลิม พร้อมหลักประกันให้บริษัท บริหารสินทรัพย์ ธนาคารอิสลามแห่งประเทศไทย จำกัด (IAM) ที่ราคาโอนในราคามูลค่าตามบัญชีสุทธิ (Net Book Value)ณ วันโอนสินทรัพย์ส่วนการจัดสรรงบประมาณเพื่อชดเชยต้นเงิน ดอกเบี้ย ค่าใช้จ่ายที่เกิดขึ้นจริง และสำรองเพื่อการดำเนินงานในส่วนที่เกินจากรายรับในแต่ละปีให้กับ IAM ให้เป็นไปตามความเห็นของสำนักงบประมาณ โดยให้ IAM จัดทำประมาณการทางการเงินและแผนการขอใช้งบประมาณเพื่อชดเชยผลการดำเนินงานเป็นรายปีเสนอสำนักงบประมาณต่อไป

 4. เพื่อให้ธนาคารอิสลามแห่งประเทศไทย (ธอท.) สามารถแก้ไขปัญหาทางการเงินได้ตามแผน ที่กำหนดไว้ ให้กค. โดย ธอท. ดำเนินการ ดังนี้

 4.1 พิจารณาสรรหาพันธมิตรที่มีศักยภาพและเชี่ยวชาญในการให้บริการทางการเงิน แก่ประชาชนและผู้ประกอบการตามหลักศาสนาอิสลาม โดยอาจพิจารณาสรรหาพันธมิตรจากทั้งในและต่างประเทศ

 4.2 จัดทำแผนปฏิบัติการของแผนปรับโครงสร้างทางธุรกิจของ ธอท. และตัวชี้วัดในการประเมินผลให้ชัดเจน ตลอดจนพิจารณาจัดทำแผนรองรับในกรณีที่ไม่สามารถดำเนินการตามแผนที่เสนอมาในครั้งนี้ได้ โดยให้เสนอแผนดังกล่าว คนร. พิจารณาต่อไป รวมทั้งเห็นควรให้กค. (สำนักงานคณะกรรมการนโยบายรัฐวิสาหกิจ) คนร. และธนาคารแห่งประเทศได้กำกับดูแลและติดตามการดำเนินการตามแผนอย่างใกล้ชิด รวมทั้งพิจารณาหาแนวทางเพิ่มความเข้มงวดในการประเมินผลการดำเนินงานของ ธอท. เช่น กำหนดให้ตัวชี้วัดการดำเนินงานของ ธอท. มีผลต่อการประเมินผู้บริหาร ทั้งในด้านการประเมินผลงาน การประเมินผลตอบแทน ตลอดจนสภาพการจ้าง

 4.3 เร่งรัดดำเนินการฟ้องร้องดำเนินคดีกับผู้ที่กระทำให้ ธอท. และภาครัฐได้รับความเสียหายจากการปล่อยสินเชื่อควบคู่ไปกับการดำเนินการตามแผนฟื้นฟูกิจการด้วย

 4.4 เร่งรัดดำเนินการเสนอกฎ ระเบียบ และข้อบังคับของ IAM ให้ คนร. พิจารณา ตามมติคณะรัฐมนตรีเมื่อวันที่ 27 กันยายน 2559 และให้จัดทำแผนการดำเนินงานของ IAM ให้ชัดเจน ซึ่งประกอบด้วย แผนการขอใช้งบประมาณเพื่อชดเชยผลการดำเนินงาน แผนการขอใช้บุคลากรจาก ธอท. และแผนอื่น ๆ ที่เกี่ยวข้อง

**6. เรื่อง การระดมทุนผ่านกองทุนรวมโครงสร้างพื้นฐานเพื่ออนาคตประเทศไทย (Thailand Future fund) ของการทางพิเศษแห่งประเทศไทย**

                   คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้

                   1. โครงสร้างรูปแบบกองทุนรวมโครงสร้างพื้นฐานเพื่ออนาคตประเทศไทย (Thailand Future fund) (กองทุนรวมฯ) เพื่อการระดมทุนของการทางพิเศษแห่งประเทศไทย (กทพ.)

                   2. หลักการและเงื่อนไขข้อกำหนดของสัญญาโอนและรับสิทธิโอนในรายได้ (Revenue Transfer Agreement : RTA) และขอความร่วมมือกระทรวงคมนาคม (คค.) กำกับให้ กทพ. นำหลักการและเงื่อนไขข้อกำหนดหลักของสัญญาRTA ไปเร่งดำเนินการในส่วนที่เกี่ยวข้องและนำเสนอสำนักงานอัยการสูงสุดพิจารณาโดยเร็วต่อไป

                   3. การลงทุนของ กค. ในกองทุนรวมฯ โดยนำเงินที่ได้รับจากการจำหน่ายหน่วยลงทุน ประเภท ข. ของกองทุนรวมวายุภักษ์ หนึ่ง ฝากเข้าบัญชีเงินฝากเพื่อการซื้อหุ้น เพื่อนำไปซื้อหน่วยลงทุน A ของกองทุนรวมฯ ทั้งนี้ ในกรณีที่มีเงินส่วนที่เหลือเห็นสมควรให้คงไว้ในบัญชีเงินฝากเพื่อการซื้อหุ้นเพื่อรองรับการบริหารจัดการหลักทรัพย์ของรัฐในอนาคตต่อไป

                   4. มาตรการในการสร้างแรงจูงใจในการนำโครงสร้างพื้นฐานของ กทพ. มาระดมผ่านกองทุน

รวมฯ และสำหรับการปรับปรุงหลักเกณฑ์ในการคำนวณกำไรเพื่อการจัดสรรโบนัส มอบหมาย กค. พิจารณาดำเนินการในส่วนที่เกี่ยวข้องต่อไป

                   5. ขอความร่วมมือ คค. กำกับ กทพ. ให้ดำเนินการในเรื่องอื่น ๆ ที่เกี่ยวข้องเพื่อให้การระดมทุนผ่านกองทุนรวมฯ สำหรับการลงทุนในโครงการโครงสร้างพื้นฐานของ กทพ. ในโครงการทางพิเศษพระราม 3 – ดาวคะนอง – วงแหวนรอบนอกกรุงเทพมหานคร ด้านตะวันตก และโครงการทางด่วนขั้นที่ 3 สายเหนือตอน N2 และ E-W Corridor ด้านตะวันออก แล้วเสร็จโดยเร็ว

**7. เรื่อง ผลการคัดเลือกเอกชน และร่างสัญญาร่วมลงทุน โครงการรถไฟฟ้าสายสีชมพู ช่วงแคราย – มีนบุรี และโครงการรถไฟฟ้าสายสีเหลือง ช่วงลาดพร้าว – สำโรง ของการรถไฟฟ้าขนส่งมวลชนแห่งประเทศไทย**

คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

                    1. เห็นชอบผลการคัดเลือกเอกชนและร่างสัญญาสัมปทานโครงการรถไฟฟ้าสายสีชมพู ช่วงแคราย – มีนบุรี (โครงการรถไฟฟ้าสายสีชมพูฯ) และโครงการรถไฟฟ้าสายสีเหลือง ช่วงลาดพร้าว – สำโรง (โครงการรถไฟฟ้าสายสีเหลืองฯ) ตามนัยมาตรา 41 แห่งพระราชบัญญัติการให้เอกชนร่วมลงทุนในกิจการของรัฐ พ.ศ. 2556 ตามที่คณะกรรมการคัดเลือกตามมาตรา 35 แห่งพระราชบัญญัติการให้เอกชนร่วมลงทุนในกิจการของรัฐ พ.ศ. 2556 โครงการรถไฟฟ้าสายสีชมพูฯ และโครงการรถไฟฟ้าสายสีเหลืองฯ และการรถไฟฟ้าขนส่งมวลชนแห่งประเทศไทย (รฟม.) เสนอ

                    2. อนุมัติให้สำนักงบประมาณ (สงป.) จัดสรรงบประมาณรายจ่ายประจำปีในลักษณะการก่อหนี้ผูกพันข้ามปี ตามนัยมาตรา 23 วรรค 4 แห่งพระราชบัญญัติวิธีการงบประมาณ พ.ศ. 2502 และที่แก้ไขเพิ่มเติม โดยยกเว้นการปฏิบัติตามมติคณะรัฐมนตรีเมื่อวันที่ 10 กุมภาพันธ์ 2552 เรื่องหลักเกณฑ์การก่อหนี้ผูกพัน ข้ามปีงบประมาณ และมาตราการอื่นที่เกี่ยวข้อง เพื่อให้ รฟม. สามารถก่อหนี้ผูกพันล่วงหน้าเกินกว่า 5 ปีได้

                    ทั้งนี้ เพื่อให้การดำเนินโครงการรถไฟฟ้าสายสีชมพูฯ และโครงการรถไฟฟ้าสายสีเหลืองฯ เป็นไปอย่างมีประสิทธิภาพ ให้ คค. และหน่วยงานที่เกี่ยวข้องพิจารณาดำเนินการด้วย ดังนี้

                   1. ให้ คค. โดย รฟม. ร่วมกับสำนักงานตำรวจแห่งชาติ กรุงเทพมหานคร และหน่วยงานที่เกี่ยวข้อง หาแนวทางรองรับปัญหาการจราจรติดขัดที่อาจเกิดขึ้นในระหว่างการดำเนินการก่อสร้างโครงการรถไฟฟ้าตามแผน ในอนาคต

                    2. ให้ คค. และ รฟม. กำกับดูแลการดำเนินโครงการอย่างใกล้ชิดและเข้มงวด เพื่อมิให้การดำเนินโครงการก่อให้เกิดความเสียหายและเป็นอันตรายต่อประชาชนหรือผู้ปฏิบัติงาน รวมทั้งเพื่อให้การก่อสร้างโครงการมีความปลอดภัยและเป็นไปตามมาตรฐานสากล

                    3. ให้ คค. เร่งรัดการดำเนินการเพื่อจัดให้มีการใช้ระบบตั๋วร่วม (Common Ticket) และการใช้อัตราค่าโดยสารร่วม (Common Fare) โดยเร็วต่อไป

**8.**  **เรื่อง  การเพิ่มอัตราข้าราชการตั้งใหม่ของกรมคุ้มครองสิทธิและเสรีภาพ  กระทรวงยุติธรรม**

                    คณะรัฐมนตรีมีมติอนุมัติและเห็นชอบการเพิ่มอัตราข้าราชการตั้งใหม่ในกรมคุ้มครองสิทธิและเสรีภาพ  กระทรวงยุติธรรม (ยธ.)  ตามมติของ คปร. ครั้งที่ 2/2560  เมื่อวันที่ 1 พฤษภาคม 2560 ตามที่สำนักงาน ก.พ. เสนอ ดังนี้

                    1. **อนุมัติจัดสรรอัตราข้าราชการตั้งใหม่ตำแหน่งนักวิชาการยุติธรรม ระดับปฏิบัติการหรือชำนาญการ  จำนวน 10 อัตรา**  ในกรมคุ้มครองสิทธิและเสรีภาพ เพื่อรองรับภารกิจการจัดทำรายงานการปฏิบัติตามพันธกรณีภายใต้กติกา ICESCR  ตามมติคณะรัฐมนตรีเมื่อวันที่ 5 เมษายน 2559 ทั้งนี้ การจัดสรรงบประมาณค่าใช้จ่ายด้านบุคคลตามกรอบอัตรากำลังตั้งใหม่  ให้ส่วนราชการดำเนินการตามหลักเกณฑ์และวิธีการตามที่ สงป. กำหนด

                    **สำหรับตำแหน่งที่ขอรับการจัดสรรอีก 10 อัตรา**  เพื่อปฏิบัติงานตามพันธกรณี  ซึ่งเป็นภารกิจหลักของกรมคุ้มครองสิทธิและเสรีภาพ  **ให้นำไปพิจารณารวมกับการวิเคราะห์อัตรากำลังข้าราชการเพื่อรองรับแผนยุทธศาสตร์ชาติ  20 ปี ในภาพรวมของ ยธ.**

2. เห็นชอบให้นำผลการพิจารณากรอบอัตรากำลังพนักงานราชการ กลุ่มงานเชี่ยวชาญเฉพาะ จำนวน 2 อัตรา เสนอคณะกรรมการบริหารพนักงานราชการ (คพร.)  พิจารณาอนุมัติต่อไป

|  |
| --- |
| **ต่างประเทศ** |

**9. เรื่อง ขอความเห็นชอบในการจัดทำบันทึกความเข้าใจเกี่ยวกับกลุ่มผู้ใช้เครื่องบิน Gripenฉบับใหม่**

คณะรัฐมนตรีมีมติเห็นชอบตามที่รองนายกรัฐมนตรี (พลเอก ประวิตร วงษ์สุวรรณ) และรัฐมนตรีว่าการกระทรวงกลาโหม เสนอ ดังนี้

 1. ให้กระทรวงกลาโหม (กห.) จัดทำบันทึกความเข้าใจเกี่ยวกับกลุ่มผู้ใช้เครื่องบิน Gripen ฉบับใหม่

 2. ให้ผู้บัญชาการทหารอากาศเป็นผู้ลงนามฝ่ายไทย โดยให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้ผู้บัญชาการทหารอากาศเป็นผู้ร่วมลงนามในร่างบันทึกความเข้าใจฯ ดังกล่าว

 3. หากมีความจำเป็นที่จะต้องเปลี่ยนแปลงรายละเอียดของร่างบันทึกความเข้าใจฯ โดยไม่ได้ส่งผลกระทบต่อสาระสำคัญของร่างบันทึกความเข้าใจฯ ให้ กห. ร่วมกับ กต. พิจารณาดำเนินการได้ตามความเหมาะสม

 **การจัดทำบันทึกความเข้าใจฯ ฉบับใหม่** เป็นการนำบันทึกความเข้าใจฯ ฉบับปี 2553 มาปรับปรุงแก้ไขให้มีความทันสมัยสอดคล้องกับผลการประชุมระดับผู้บัญชาการทหารอากาศของกลุ่มผู้ใช้เครื่องบิน Gripen (Gripen User’s Group Air Chief conference 2016) เมื่อวันที่ 12 กรกฎาคม 2559 ณ กรุงลอนดอน สหราชอาณาจักรซึ่งมีมติให้รับกองทัพอากาศสหพันธ์สาธารณรัฐบราซิลเข้าเป็นสมาชิก รวมทั้งปรับแก้ข้อความบางส่วนให้มีความถูกต้องและเหมาะสม โดยไม่มีการเปลี่ยนแปลงสาระสำคัญ

 ทั้งนี้ บันทึกความเข้าใจฯ ฉบับนี้จะสนับสนุนการพัฒนาความร่วมมือและอำนวยความสะดวกในการแลกเปลี่ยนข่าวสารระหว่างประเทศผู้ใช้เครื่องบิน Gripen ส่งผลให้กองทัพอากาศสามารถใช้ระบบของเครื่องบินGripen ได้อย่างมีประสิทธิภาพเพิ่มขึ้น ซึ่งจะเป็นประโยชน์ต่อกองทัพอากาศและ กห. ในภาพรวมต่อไป

**10. เรื่อง ร่างบันทึกความร่วมมือระหว่างกระทรวงกิจการภายในและการสื่อสารแห่งประเทศญี่ปุ่นและกระทรวงดิจิทัลเพื่อเศรษฐกิจและสังคมแห่งราชอาณาจักรไทยว่าด้วยความร่วมมือด้านเทคโนโลยีสารสนเทศ การสื่อสารและดิจิทัล**

 คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

 1. เห็นชอบและอนุมัติให้มีการลงนามในร่างบันทึกความร่วมมือระหว่างกระทรวงกิจการภายในและการสื่อสารแห่งประเทศญี่ปุ่นและกระทรวงดิจิทัลเพื่อเศรษฐกิจและสังคมแห่งราชอาณาจักทรไทยว่าด้วยความร่วมมือด้านเทคโนโลยีสารสนเทศการสื่อสารและดิจิทัล (Memorandum of Cooperation between the Ministry of Internal Affairs and Communications of Japan and the Ministry of Digital Economy and Society of the Kingdom of Thailand on Cooperation in the Field of Information, Communications and Digital Technology) ทั้งนี้ หากมีความจำเป็นต้องแก้ไขปรับปรุงร่างบันทึกความร่วมมือฯ เพื่อให้สอดคล้องกับผลประโยชน์และนโยบายของฝ่ายไทยและมิใช่การแก้ไขในสาระสำคัญ ให้ ดศ. หารือร่วมกับกรมสนธิสัญญาและกฎหมาย กระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ แทนคณะรัฐมนตรีโดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

 2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคมหรือผู้ที่รัฐมนตรีว่าการกระทรวงดิจิทัลเพื่อเศรษฐกิจและสังคมมอบหมาย เป็นผู้ลงนามในร่างบันทึกความร่วมมือฉบับดังกล่าว

 **ร่างบันทึกความร่วมมือฯ** มีสาระสำคัญเป็นการส่งเสริมความร่วมมือและการแลกเปลี่ยนในสาขาเทคโนโลยีสารสนเทศ การสื่อสาร และดิจิทัล บนหลักการของความเท่าเทียมกัน การตอบแทนกันและกัน การเคารพซึ่งกันและกัน และผลประโยชน์ร่วมกันระหว่างผู้เข้าร่วมทั้งสองฝ่าย โดยมีขอบเขตความร่วมมือในสาขาต่าง ๆ รวม 6 สาขา ได้แก่ 1) ความร่วมมือด้านความมั่นคงปลอดภัยทางไซเบอร์ 2) การใช้เทคโนโลยีสารสนเทศและการสื่อสารและข้อมูลที่เกี่ยวข้องในการตรวจอากาศและการลดความเสี่ยงจากภัยพิบัติ 3) การแบ่งปันความรู้ในด้านเทคโนโลยีนวัตกรรม การบริการและแอปพลิเคชันด้านเทคโนโลยีสารสนเทศ การสื่อสารและดิจิทัล 4) การพัฒนาบุคลากรในสาขาเทคโนโลยีสารสนเทศ การสื่อสาร และดิจิทัล 5) ความร่วมมือด้านไปรษณีย์ และ 6) ความร่วมมือด้านอื่น ๆ ของไอซีทีและแอปพลิเคชันดิจิทัลที่ทั้งสองฝ่ายได้ตกลงร่วมกัน

โดย**ร่างบันทึกความร่วมมือฯ จะมีผลใช้บังคับในวันที่ลงนามโดยผู้เข้าร่วมทั้งสองฝ่ายและจะมีผลใช้บังคับเป็นระยะเวลา 5 ปีหลังจากนั้น** เว้นแต่ฝ่ายใดฝ่ายหนึ่งจะขอยุติโดยแจ้งเป็นลายลักษณ์อักษรแก่อีกฝ่ายหนึ่งล่วงหน้าเป็นเวลา 6 เดือน

**11. เรื่อง การจัดทำความตกลงระหว่างรัฐบาลแห่งราชอาณาจักรไทยกับทบวงการพลังงานปรมาณูระหว่างประเทศ (International Atomic Energy Agency: IAEA) เกี่ยวกับการเป็นเจ้าภาพจัดกิจกรรมของทบวง การฯ ในราชอาณาจักรไทย (Agreement between the Government of the Kingdom of Thailand and IAEA concerning the Hosting of IAEA Activities in the Kingdom of Thailand)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบและอนุมัติการลงนามร่างความตกลงระหว่างรัฐบาลแห่งราชอาณาจักรไทยกับทบวงการพลังงานปรมาณูระหว่างประเทศ (International Atomic Energy Agency: IAEA) เกี่ยวกับการเป็นเจ้าภาพ จัดกิจกรรมของ IAEN ในราชอาณาจักรไทย

 2. อนุมัติให้เอกอัครราชทูต ณ กรุงเวียนนา ในฐานะผู้แทนถาวรไทยประจำสหประชาชาติและองค์การระหว่างประเทศ ณ กรุงเวียนนา เป็นผู้แทนรัฐบาลไทยลงนามในความตกลงฯ ร่วมกับผู้อำนวยการใหญ่ IAEN โดยไม่ต้องอาศัยหนังสือมอบอำนาจเต็ม (Full Powers)

 3. หากมีความจำเป็นต้องแก้ไขปรับปรุงร่างความตกลงฯ ในส่วนที่ไม่ใช่เนื้อหาสาระสำคัญของร่างความตกลงฯ ให้สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 **สาระสำคัญของร่างความตกลงฯ** เป็นการกำหนดกรอบความร่วมมือเกี่ยวกับการเป็นเจ้าภาพ จัดกิจกรรมของ IAEN ในประเทศไทย ซึ่งเป็นไปตามกฎหมายและกฎระเบียบภายในประเทศ โดยจะครอบคลุมกิจกรรมต่าง ๆ เช่น การประชุม การประชุมเชิงปฏิบัติการและการฝึกอบรม โดยร่างความตกลงฯ มีถ้อยคำและบริบทที่มุ่งก่อให้เกิดพันธกรณีภายใต้บังคับของกฎหมายระหว่างประเทศ

**12. เรื่อง การดำเนินการตามข้อมติคณะมนตรีความมั่นคงแห่งสหประชาชาติเกี่ยวกับสาธารณรัฐเยเมน**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบรับรองการดำเนินการตามข้อมติคณะมนตรีความมั่นคงแห่งสหประชาชาติ (United Nations Security Council: UNSC) ที่ 2342 (ค.ศ. 2017) เกี่ยวกับสาธารณรัฐเยเมน

 2. มอบหมายให้ส่วนราชการที่เกี่ยวข้อง ได้แก่ กระทรวงกลาโหม (กห.) กระทรวงการคลัง (กค.) กระทรวงคมนาคม (คค.) กระทรวงพาณิชย์ (พณ.) กระทรวงมหาดไทย (มท.) สำนักงานสภาความมั่นคงแห่งชาติ (สมช.) สำนักข่าวกรองแห่งชาติ (สขช.) สำนักงานตำรวจแห่งชาติ (ตช.) สำนักงานป้องกันและปราบปราบ การฟอกเงิน (สำนักงาน ปปง.) ธนาคารแห่งประเทศไทย (ธปท.) ลำนักงานอัยการสูงสุด (อส.) ถือปฏิบัติ และแจ้งผลการดำเนินการในส่วนที่เกี่ยวข้องให้ กต. ทราบ เพื่อประโยชน์ในการรายงานต่อสหประชาชาติ (United Nations: UN) ต่อไป

 **ข้อมติ UNSC** (4 ฉบับ) มีสาระสำคัญเกี่ยวกับการกำหนดและต่ออายุมาตรการลงโทษสาธารณรัฐเยเมนที่จำเป็น ซึ่งรวมถึงการห้ามส่งออกและส่งผ่านอาวุธไปยังสาธารณรัฐเยเมน การห้ามการเดินทางและการอายัดทรัพย์สิน **โดยมีผลบังคับใช้จนถึงวันที่ 26 กุมภาพันธ์ 2560** ซึ่งคณะรัฐมนตรีได้มีมติเห็นชอบรับรองการดำเนินการตามข้อมติ UNSC ดังกล่าวแล้ว

**13. เรื่อง ท่าทีไทยและการลงนามในการประชุมคณะกรรมการร่วมทางการค้า (Joint Trade Committee: JTC) ระหว่างไทย-บังกลาเทศ ครั้งที่ 4**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบท่าทีไทยสำหรับการประชุมคณะกรรมการร่วมทางการค้าไทย-บังกลาเทศ(Joint Trade Committee: JTC) ครั้งที่ 4

 2. หากในการประชุมดังกล่าวมีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับบังกลาเทศ โดย ไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

 3. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายรับรองผลการประชุมคณะกรรมการร่วมทางการค้าไทย-บังกลาเทศ ครั้งที่ 4 รวมถึงเอกสารอื่น ๆ ที่เป็นผลจากการหารือขยายความร่วมมือเฉพาะด้าน (หากมี)

 4. อนุมัติการลงนามในบันทึกความเข้าใจว่าด้วยการซื้อขายข้าวระหว่างรัฐบาลไทยและรัฐบาลบังกลาเทศ โดยมอบอำนาจให้รัฐมนตรีว่าการกระทรวงพาณิชย์หรือผู้ที่รัฐมนตรีว่าการกระทรวงพาณิชย์มอบหมายให้เป็นผู้ลงนามฝ่ายไทย ทั้งนี้ หากมีการแก้ไขถ้อยคำที่มิได้ทำให้สาระสำคัญในร่างบันทึกความเข้าใจฯ เปลี่ยนแปลงไปจากเดิม ให้อยู่ในดุลยพินิจของรัฐมนตรีว่าการกระทรวงพาณิชย์หรือผู้ที่รัฐมนตรีว่าการกระทรวงพาณิชย์มอบหมาย ที่จะดำเนินการได้

 5. มอบหมายให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้รัฐมนตรีว่าการกระทรวงพาณิชย์ หรือผู้ที่รัฐมนตรีว่าการกระทรวงพาณิชย์มอบหมายให้เป็นผู้ลงนามในบันทึกความเข้าใจดังกล่าว

 **สาระสำคัญของเรื่อง**

 1. **การประชุม JTC ไทย-บังกลาเทศ ครั้งที่ 4** มีประเด็น ดังนี้ 1) การเป็นหุ้นส่วนยุทธศาสตร์ทางเศรษฐกิจ 2) การตั้งเป้าหมายทางการค้าและการขยายการลงทุน 3) ความเป็นไปได้ในการจัดทำความตกลงการค้าเสรี (FTA) ไทย-บังกลาเทศ 4) การให้สิทธิพิเศษในการยกเลิกภาษีนำเข้าและโควตาภายใต้ Duty Free Quota Free: DFQF 5) ความร่วมมือระหว่างภาคเอกชน และ 6) ความร่วมมือทางเศรษฐกิจ

 2. **บันทึกความเข้าใจว่าด้วยการซื้อขายข้าวระหว่างรัฐบาลไทยและรัฐบาลบังกลาเทศ** เป็นความตกลงระหว่างรัฐบาลไทยกับรัฐบาลบังกลาเทศเกี่ยวกับการซื้อขายข้าวแบบรัฐต่อรัฐ (G to G) โดยมีสาระสำคัญ คือ รัฐบาลบังกลาเทศตกลงที่จะซื้อข้าวทุกชนิดปริมาณไม่เกิน 1 ล้านตันต่อปี ในช่วงระยะเวลาตั้งแต่วันที่ลงนามและสิ้นสุดในวันที่ 28 กุมภาพันธ์ 2564 โดยมีเงื่อนไขขึ้นอยู่กับสถานการณ์การผลิตและราคาตลาดโลกในช่วงที่มีการ ซื้อขายจริงในขณะนั้น ทั้งนี้ การจัดทำบันทึกความเข้าใจฉบับนี้เป็นเพียงกรอบความตกลงในการจะซื้อจะขายเท่านั้น โดยการตกลงซื้อขายที่จะเกิดขึ้นจริงผ่านแบบรัฐต่อรัฐ ฝ่ายไทยมอบหมาย พณ. โดยกรมการค้าต่างประเทศเป็นผู้ดำเนินการ และฝ่ายบังกลาเทศมอบหมายกระทรวงอาหารโดยกรมอาหารเป็นผู้ดำเนินการ

 ทั้งนี้ ร่างบันทึกความเข้าใจที่จะจัดทำนี้ มีเนื้อหาสอดคล้องกับบันทึกความเข้าใจว่าด้วยการซื้อขายข้าวระหว่างรัฐบาลไทยและรัฐบาลบังกลาเทศฉบับเดิม ซึ่งได้หมดอายุลงเมื่อวันที่ 28 กุมภาพันธ์ 2556 และฉบับต่ออายุซึ่งหมดอายุลงเมื่อวันที่ 28 กุมภาพันธ์ 2559 โดยรัฐบาลไทยและรัฐบาลบังกลาเทศได้ตกลงที่จะซื้อขายข้าวนึ่งระหว่างกันไม่เกิน 1 ล้านตันต่อปี ในช่วงระยะเวลา 2 ปี (พ.ศ. 2555-2556) และ 4 ปี (พ.ศ. 2556-2559) ตามลำดับ โดยมีเงื่อนไขขึ้นอยู่กับอุปสงค์ของตลาด สถานการณ์การผลิตและปริมาณข้าวของแต่ละประเทศและราคาตลาดระหว่างประเทศที่มีการซื้อขายจริงในขณะนั้น

**14. เรื่อง ท่าทีไทยและแถลงข่าวร่วมสำหรับการประชุมคณะกรรมาธิการร่วมระดับสูงไทย – ญี่ปุ่น ครั้งที่ 3**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

 1. เห็นชอบต่อท่าทีไทยสำหรับการประชุมคณะกรรมาธิการร่วมระดับสูงระหว่างไทย - ญี่ปุ่น (Thailand – Japan High Level Jiont Commission : HLJC) และมอบหมายให้รองนายกรัฐมนตรี (นายสมคิดฯ) และรัฐมนตรีที่เกี่ยวข้องใช้ท่าทีไทยข้างต้นประกอบการหารือสำหรับการประชุมคณะกรรมาธิการร่วมระดับสูงไทย - ญี่ปุ่น ครั้งที่ 3

 2. เห็นชอบต่อร่างแถลงข่าวร่วมเพื่อใช้เป็นผลการประชุมคณะกรรมาธิการร่วมระดับสูงไทย – ญี่ปุ่น ครั้งที่ 3 อนึ่ง หากฝ่ายญี่ปุ่นมีข้อแก้ไขต่อร่างแถลงข่าวร่วม แต่ไม่มีนัยสำคัญต่อนโยบายของไทย ให้ กต. มีอำนาจแก้ไขเพิ่มเติมได้โดยไม่ต้องนำเข้าสู่การพิจารณาของคณะรัฐมนตรี

 **สาระสำคัญของท่าทีไทย** มีประเด็นที่สำคัญ ดังนี้ 1. ความร่วมมือในโครงการพัฒนาระเบียงเศรษฐกิจพิเศษภาคตะวันออก (EEC) 2. ความร่วมมือด้านวิสาหกิจขนาดกลางและขนาดย่อม (SMEs) 3. แผนแม่บทเพื่อพัฒนาประเทศ CLMVT 4. การพัฒนาทรัพยากรมนุษย์ 5. การพัฒนาระบบรางในไทย 6. การพัฒนาสถานีอ้างอิงและปรับแก้ข้อมูลดาวเทียมนำทาง (Continuously Operating Reference Station: CORS) ในไทย 7. การทบทวนทั่วไปความตกลงหุ้นส่วนเศรษฐกิจไทย – ญี่ปุ่น (JTEPA) 8. ความร่วมมือเรื่องสารสนเทศและการสื่อสาร

**15. เรื่อง ท่าทีไทยในการประชุมUnited Nations Conference to Support the Implementation of Sustainable Development Goal 14**

คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบและอนุมัติท่าทีไทยสำหรับการประชุม United Nations Conference to Support the Implementation of Sustainable Development Goal 14

 2. เห็นชอบร่างเอกสาร Our Ocean, Our Future: Call for Action

 3. เห็นชอบร่างเนื้อหาคำมั่นโดยสมัครใจที่ประเทศไทยจะประกาศ

 4. หากมีความจำเป็นต้องปรับปรุงแก้ไขร่างเอกสาร Our Ocean, Our Future: Call for Action และร่างเนื้อหาคำมั่นโดยสมัครใจที่ประเทศไทยจะประกาศที่มิใช่สาระสำคัญหรือไม่ขัดต่อผลประโยชน์ของประเทศไทย ให้เป็นดุลยพินิจของหัวหน้าคณะผู้แทนไทยเป็นผู้พิจารณาโดยไม่ต้องนำเสนอคณะรัฐมนตรีพิจารณาใหม่

 **การประชุม United Nations Conference to Support the Implementation of Sustainable Development Goal 14** มีวัตถุประสงค์เพื่อกำหนดแนวทางและวิธีการในการสนับสนุนการอนุวัติเป้าหมายการพัฒนาที่ยั่งยืนเป้าหมายที่ 14 (เกี่ยวกับเรื่องการอนุรักษ์และการใช้ประโยชน์จากมหาสมุทร ทะเล และทรัพยากรทางทะเลอย่างยั่งยืน) เพื่อการพัฒนาที่ยั่งยืนเสริมสร้างหุ้นส่วนความร่วมมือและกระตุ้นนวัตกรรม ส่งเสริมการมีส่วนร่วมของผู้มีส่วนได้ส่วนเสียแลกเปลี่ยนประสบการณ์ในระดับประเทศ ระดับภูมิภาค และระดับโลก ซึ่งการประชุมดังกล่าวจะมีการแสดงท่าทีว่า ประเทศไทยมีเจตนารมณ์ที่ชัดเจนในการอนุรักษ์และใช้ประโยชน์จากมหาสมุทรทะเล และทรัพยากรทางทะเลเพื่อการพัฒนาที่ยั่งยืนกับประชาคมไทยมีความก้าวหน้าที่ชัดเจนตามเป้าประสงค์ต่าง ๆ มีการดำเนินงานสอดคล้องกับเป้าหมายการพัฒนาที่ยั่งยืน โดยจะประกาศคำมั่นโดยสมัครใจ 3 หัวข้อ ได้แก่ 1) การประมงยั่งยืน 2) หัวข้อมลพิษทางทะเล และ 3) หัวข้อการบริหารจัดการ ปกป้องและอนุรักษ์ระบบนิเวศทางทะเลและชายฝั่งนอกจากนี้ ในการประชุมดังกล่าวจะมีการรับรองเอกสาร Our Ocean, Our Future: Call for Action ซึ่งมีรูปแบบเป็นปฏิญญาระหว่างรัฐบาลโดยเป็นเพียงกรอบกว้างเพื่อเป็นการแสดงเจตนารมณ์ทางการเมืองในการดำเนินงานเพื่อให้บรรลุเป้าหมายการพัฒนาที่ยั่งยืนเป้าหมายที่ 14 ให้ได้ตามกำหนดเวลา ทั้งนี้ **การประชุม United Nations Conference to Support the Implementation of Sustainable Development Goal 14 กำหนด จะจัดขึ้นระหว่างวันที่ 5 - 9 มิถุนายน 2560 ณ สำนักงานใหญ่สหประชาชาติ นครนิยอร์ก**

**16. เรื่อง การจัดทำสนธิสัญญาระหว่างราชอาณาจักรไทยกับยูเครนว่าด้วยความช่วยเหลือซึ่งกันและกัน ทางกฎหมายในเรื่องทางอาญา**

                   คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

                   1. เห็นชอบการลงนามและให้สัตยาบันสนธิสัญญาระหว่างราชอาณาจักรไทยกับยูเครนว่าด้วย ความช่วยเหลือซึ่งกันและกันทางกฎหมายในเรื่องทางอาญา

                   2. อนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนามฝ่ายไทย

                   3. มอบหมายให้ กต. จัดทำหนังสือมอบอำนาจเต็ม (Full Powers)  ให้แก่ผู้ลงนามในข้อ 2 ข้างต้น ในกรณีที่ผู้ลงนามไม่ใช่รัฐมนตรีว่าการกระทรวงการต่างประเทศ

                   4. มอบหมายให้ กต. จัดทำสัตยาบันสารเพื่อให้สัตยาบันสนธิสัญญาดังกล่าวในโอกาสอันเหมาะสมตามที่จะตกลงกับฝ่ายยูเครนต่อไป

                   **สาระสำคัญของร่างสนธิสัญญา** มีประเด็นพันธกรณีที่จะให้ความช่วยเหลือซึ่งกันและกันทางกฎหมายที่รัฐคู่สัญญาของสนธิสัญญาฯ ตกลงที่จะใช้มาตรการที่กว้างขวางที่สุดเพื่อให้ความช่วยเหลือซึ่งกันและกันในเรื่องที่เกี่ยวกับการสืบสวนสอบสวน การฟ้องคดี และกระบวนการอื่น ๆ ที่เกี่ยวเนื่องกับเรื่องทางอาญา ไม่ว่าหน่วยงานที่ได้รับการร้องขอ หรือที่จะเป็นผู้ให้ความช่วยเหลือทางกฎหมายนั้น จะเป็นศาลหรือหน่วยงานอื่นใดที่มีอำนาจ รวมถึงการสืบพยานบุคคลและการสอบปากคำบุคคล การจัดหาให้ซึ่งข้อสนเทศ เอกสาร บันทึก และพยานหลักฐาน การส่งเอกสาร การปฏิบัติตามคำร้องขอในการค้นและการยึด การโอนตัวบุคคลที่ถูกคุมขังหรืออำนวยความสะดวกในการดำเนินการให้บุคคลอื่นไปปรากฏตัวในรัฐผู้ร้องขอเพื่อการสืบพยานบุคคล เป็นต้น

**17.** **เรื่อง ขอความเห็นชอบร่างบันทึกความร่วมมือด้านระบบราง ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่ง และการท่องเที่ยวแห่งญี่ปุ่น**

                   คณะรัฐมนตรีมีมติเห็นชอบและอนุมัติตามที่กระทรวงคมนาคม (คค.) เสนอ ดังนี้

                   1. เห็นชอบร่างบันทึกความร่วมมือด้านระบบราง ระหว่างกระทรวงคมนาคมแห่งราชอาณาจักรไทย และกระทรวงที่ดิน โครงสร้างพื้นฐาน การขนส่ง และการท่องเที่ยวแห่งญี่ปุ่น (MLIT) ทั้งนี้ หากมีความจำเป็นต้องปรับปรุง แก้ไขร่างบันทึกความร่วมมือฯ ในส่วนที่มิใช่สาระสำคัญก่อนการลงนาม และเป็นประโยชน์ต่อประเทศไทย ให้อยู่ในดุลยพินิจของ คค. โดยไม่ต้องนำเสนอคณะรัฐมนตรีเพื่อพิจารณาอีกครั้ง

                   2. อนุมัติให้รัฐมนตรีว่าการกระทรวงคมนาคม หรือผู้ที่ได้รับมอบหมายเป็นผู้ลงนาม ฝ่ายไทยสำหรับการลงนามดังกล่าว

                   3. มอบหมายให้กระทรวงการต่างประเทศออกหนังสือมอบอำนาจเต็ม (Full Powers) ให้รัฐมนตรีว่าการกระทรวงคมนาคมหรือผู้แทน สำหรับการลงนามดังกล่าว

                   ทั้งนี้ หากมีความจำเป็นต้องปรับเปลี่ยนร่างบันทึกความร่วมมือในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ คค. ดำเนินการได้โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย

                   **ร่างบันทึกความร่วมมือด้านระบบราง** **ระหว่างกระทรวงคมนาคมแห่งราชอาณาจักรไทย และ MLIT**ประกอบด้วย 1) การพัฒนารถไฟความเร็วสูงเส้นทางกรุงเทพฯ-เชียงใหม่ (BCHSR) 2) การพัฒนาเส้นทางรถไฟตามแนวเศรษฐกิจด้านใต้ 3) การให้บริการขนส่งสินค้าทางรถไฟ 4) การพัฒนาเศรษฐกิจตามแนวเส้นทางระเบียงเศรษฐกิจตะวันออก-ตะวันตก (EWEC) 5) ระบบขนส่งมวลชนทางราง 6) แผนแม่บทระบบขนส่งมวลชนทางรางในเขตกรุงเทพมหานครและปริมณฑล ระยะที่ 2 7) การพัฒนาพื้นที่สถานีกลางบางซื่อ และ 8) ความร่วมมือเพิ่มเติมสำหรับรถไฟความเร็วสูง

**18. เรื่อง ขออนุมัติการจัดทำและลงนามร่างบันทึกข้อตกลงความร่วมมือระหว่างกระทรวงวิทยาศาสตร์และเทคโนโลยีแห่งประเทศไทย กับกระทรวงที่ดิน โครงสร้างพื้นฐาน การคมนาคม และการท่องเที่ยวแห่งญี่ปุ่น เกี่ยวกับการพัฒนาโครงสร้างพื้นฐานด้านสถานีรับสัญญาณต่อเนื่องถาวรแบบบูรณาการ**

                   คณะรัฐมนตรีมีมติเห็นชอบและอนุมัติตามที่กระทรวงวิทยาศาสตร์และเทคโนโลยีแห่งประเทศไทย (วท.) เสนอ ดังนี้

                   1. เห็นชอบร่างบันทึกข้อตกลงความร่วมมือระหว่าง วท. แห่งราชอาณาจักรไทย กับ กระทรวงที่ดิน โครงสร้างพื้นฐาน การคมนาคม และการท่องเที่ยวแห่งญี่ปุ่น (Ministry of Land, Infrastructure, Transport and Tourism : MLIT) เกี่ยวกับการพัฒนาโครงสร้างพื้นฐานด้านสถานีรับสัญญาณต่อเนื่องถาวรแบบบูรณาการ [Memorandum of Cooperation between the Ministry of Land, Infrastructure, Transport and Tourism of Japan and the Ministry of Science and technology of the Kingdom of Thailand on Development of Integrated CORS (Continuously Operating Reference Stations) Infrastructure] ทั้งนี้ หากมีความจำเป็นต้องแก้ไขปรับปรุงถ้อยคำของร่างบันทึกข้อตกลงความร่วมมือดังกล่าวในส่วนที่มิใช่สาระสำคัญ หรือไม่ขัดต่อผลประโยชน์และนโยบายของไทย ให้ วท. หารือร่วมกับกระทรวงการต่างประเทศ (กต.)

(กรมสนธิสัญญาและกฎหมาย) เพื่อพิจารณาดำเนินการในเรื่องนั้น ๆ แทนคณะรัฐมนตรีโดยไม่ต้องนำเสนอคณะรัฐมนตรีเพื่อพิจารณาอีกครั้ง

                   2. อนุมัติให้รัฐมนตรีว่าการกระทรวงวิทยาศาสตร์และเทคโนโลยีหรือผู้ที่ได้รับมอบหมายเป็นผู้ลงนามในร่างบันทึกข้อตกลงความร่วมมือดังกล่าว ทั้งนี้ ขอยกเว้นการปฏิบัติตามมติคณะรัฐมนตรีเมื่อวันที่ 24 พฤศจิกายน 2558 เรื่อง การเสนอเรื่องเร่งด่วนต่อคณะรัฐมนตรี

                   **ร่างบันทึกข้อตกลงความร่วมมือฯ** มีวัตถุประสงค์เพื่อดำเนินความร่วมมือด้าน GNSS ในประเทศไทย และการขยายความร่วมมือเชิงลึกในด้านนี้ระหว่างไทยและญี่ปุ่น เพื่อส่งเสริมการพัฒนาสังคมสารสนเทศขั้นสูงโดยการใช้ประโยชน์จากเทคโนโลยีภูมิสารสนเทศ โดยเป็นความร่วมมือเกี่ยวกับ (1) การจัดตั้งศูนย์บูรณาการข้อมูลกลาง (2) การติดตั้งเครือข่ายสถานีระบบสถานีระบบดาวเทียมนำทางรับสัญญาณต่อเนื่องถาวร (3) การจัดตั้งศูนย์ความเป็นเลิศด้านระบบดาวเทียมนำทาง

**19. เรื่อง ร่างบันทึกแสดงเจตจำนงระหว่างกระทรวงอุตสาหกรรมกับกระทรวงเศรษฐกิจการค้าและอุตสาหกรรมแห่งญี่ปุ่น**

คณะรัฐมนตรีมีมติเห็นชอบและอนุมัติตามที่กระทรวงอุตสาหกรรม (อก.) เสนอ ดังนี้

                    1. เห็นชอบและอนุมัติให้มีการลงนามในร่างบันทึกแสดงเจตจำนงระหว่าง อก. กับกระทรวงเศรษฐกิจการค้าลอุตสาหกรรมแห่งญี่ปุ่น ทั้งนี้ หากมีความจำเป็นต้องแก้ไขปรับปรุงถ้อยคำของร่างบันทึกแสดงเจตจำนงฯ ในส่วนที่มิใช่สาระสำคัญเพื่อให้สอดคล้องกับผลประโยชน์และนโยบายของไทย ให้ อก. หารือร่วมกับกรมสนธิสัญญาและกฎหมายกระทรวงการต่างประเทศ (กต.) เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง

          2. อนุมัติให้รัฐมนตรีว่าการกระทรวงอุตสาหกรรมหรือผู้ที่ได้รับมอบหมายเป็นผู้ลงนามในบันทึกแสดงเจตจำนงฯ ดังกล่าว

 **ร่างบันทึกแสดงเจตจำนงฯ** เป็นการแสดงถึงความตั้งใจที่จะร่วมมือกันในการยกระดับโครงสร้างอุตสาหกรรม โดยใช้ EEC เป็นกลไกสำคัญในการดำเนินงาน และการพัฒนาบุคลากร การพัฒนานวัตกรรม และดิจิทัล คือสิ่งสำคัญสำหรับการยกระดับอุตสาหกรรมของไทย

          ทั้งนี้ การจัดทำบันทึกแสดงเจตจำนงฯ จะก่อให้เกิดความร่วมมือกัน ในการยกระดับโครงสร้างอุตสาหกรรมใน 10 อุตสาหกรรมเป้าหมายของไทย และเพิ่มความร่วมมือทางธุรกิจระหว่างกัน ซึ่งสอดคล้องกับนโยบายอุตสาหกรรม 4.0 (Industry 4.0) ภายใต้นโยบายไทยแลนด์ 4.0 ของรัฐบาล รวมทั้งก่อให้เกิดการลงทุนภายในพื้นที่ EEC

**20. เรื่อง ร่างบันทึกความร่วมมือด้านการพัฒนาทรัพยากรมนุษย์ในภาคอุตสาหกรรมของไทย และอนุภูมิภาค ลุ่มน้ำโขงระหว่างกระทรวงการต่างประเทศญี่ปุ่นกับกระทรวงการต่างประเทศแห่งราชอาณาจักรไทย**

                  คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) ดังนี้

                 1. เห็นชอบและอนุมัติให้มีการลงนามร่างบันทึกความร่วมมือด้านการพัฒนาทรัพยากรมนุษย์ในภาคอุตสาหกรรมของไทยและอนุภูมิภาคลุ่มน้ำโขงระหว่างกระทรวงการต่างประเทศญี่ปุ่นกับกระทรวง การต่างประเทศแห่งราชอาณาจักรไทย (Memorandum of Cooperation between the Ministry of Foreign Affairs of Japan and the Ministry of Foreign Affairs of the Kingdom of Thailand on Industrial Human Resources Development in Thailand and the Mekong Sub – region) ทั้งนี้ หากมีความจำเป็นต้องแก้ไขปรับปรุงร่างบันทึกความร่วมมือฯ เพื่อให้สอดคล้องกับผลประโยชน์และนโยบายของฝ่ายไทย และมิใช่การแก้ไขในสาระสำคัญ ให้ กต.ดำเนินการในเรื่องนั้น ๆ ต่อไป โดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

                   2. อนุมัติให้รัฐมนตรีช่วยว่าการกระทรวงการต่างประเทศ (นายวีระศักดิ์  ฟูตระกูล) เป็นผู้ลงนามในร่างบันทึกความร่วมมือดังกล่าว

**สาระสำคัญของร่างบันทึกความร่วมมือฯ** ครอบคลุมประเด็นสำคัญ ได้แก่ 1) ข้อริเริ่มระหว่างไทยกับญี่ปุ่นด้านการพัฒนาทรัพยากรมนุษย์ในภาคอุตสาหกรรมของไทย (Thai – Japanese Industrial HRD Cooperation Initiative) ที่เกี่ยวกับความร่วมมือระหว่างสถาบันการศึกษาไทย – ญี่ปุ่น และความร่วมมือระหว่างอุตสาหกรรมไทย – ญี่ปุ่น 2) การส่งเสริมความร่วมมือด้านการพัฒนาทรัพยากรมนุษย์ในอุตสาหกรรมต่าง ๆ เช่น ยานยนต์ ระบบราง การเกษตร เป็นต้น 3) ทั้งสองฝ่ายจะหารือความร่วมมือด้านทุนมนุษย์ในภาคอุตสาหกรรมของไทยเพิ่มเติมผ่านคณะอนุกรรมการว่าด้วยการศึกษาและการพัฒนาทรัพยากรมนุษย์ และ 4) ทั้งสองฝ่ายเห็นพ้องที่จะร่วมมือกันในการพัฒนาทรัพยากรมนุษย์ในอนุภูมิภาคลุ่มน้ำโขงมากขึ้นในด้านเกษตรอัจฉริยะ เครื่องจักรกลอัจฉริยะ และวิสาหกิจขนาดกลางและขนาดย่อม

|  |
| --- |
| **แต่งตั้ง** |

**21. เรื่อง การแต่งตั้งข้าราชการการเมือง [ตำแหน่งที่ปรึกษารัฐมนตรีว่าการกระทรวงการพัฒนาสังคมและ**

**ความมั่นคงของมนุษย์ (พลตำรวจเอก สุวัฒน์ จันทร์อิทธิกุล)]**

 คณะรัฐมนตรีมีมติเห็นชอบตามที่รัฐมนตรีว่าการกระทรวงการพัฒนาสังคมและความมั่นคงของมนุษย์เสนอแต่งตั้ง พลตำรวจเอก สุวัฒน์ จันทร์อิทธิกุล เป็นข้าราชการการเมือง ตำแหน่งที่ปรึกษารัฐมนตรีว่าการกระทรวงการพัฒนาสังคมและความมั่นคงของมนุษย์ ทั้งนี้ ตั้งแต่วันที่ 30 พฤษภาคม 2560 เป็นต้นไป

**22. เรื่อง แต่งตั้งกรรมการผู้ทรงคุณวุฒิในคณะกรรมการบริหารสำนักงานพัฒนาธุรกรรมทางอิเล็กทรอนิกส์แทนกรรมการผู้ทรงคุณวุฒิที่พ้นจากตำแหน่ง**

 คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอแต่งตั้ง นายวิริยะ อุปัติศฤงค์ ให้ดำรงตำแหน่งกรรมการผู้ทรงคุณวุฒิด้านวิทยาการคอมพิวเตอร์ในคณะกรรมการบริหารสำนักงานพัฒนาธุรกรรมทางอิเล็กทรอนิกส์ (สพธอ.) แทน นายธีระ อภัยวงศ์ ที่พ้นจากตำแหน่ง เนื่องจากมีอายุครบ 70 ปีบริบูรณ์ เมื่อวันที่ 13 มกราคม 2560 ทั้งนี้ ตั้งแต่วันที่ 30 พฤษภาคม 2560 เป็นต้นไป

**23. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง พลตำรวจเอก อำนาจ อันอาตม์งาม เป็นกรรมการผู้ช่วยรัฐมนตรี ทั้งนี้ ให้มีผลตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงการพัฒนาสังคมและความมั่นคงของมนุษย์

**24. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

                    คณะรัฐมนตรีมีมติอนุมัติตามที่กระทรวงการคลังเสนอแต่งตั้ง  นายอภิชา  ประสงค์ธรรม

ผู้อำนวยการกองบริหารทรัพยากรบุคคล กรมธนารักษ์ ให้ดำรงตำแหน่ง ที่ปรึกษาด้านพัฒนาการประเมินราคาอสังหาริมทรัพย์  (นักวิเคราะห์นโยบายและแผนทรงคุณวุฒิ)  กรมธนารักษ์ กระทรวงการคลัง  ตั้งแต่วันที่ 3 มีนาคม 2560 ซึ่งเป็นวันที่มีคุณสมบัติครบถ้วนสมบูรณ์)  ทั้งนี้  ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**25. เรื่อง  การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงวัฒนธรรม)**

                    คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้ง  นางสาวบุษกร  ลิมจิติ  ผู้เชี่ยวชาญเฉพาะด้านมัณฑนศิลป์  (มัณฑนากรเชี่ยวชาญ) สำนักสถาปัตยกรรม กรมศิลปากร ให้ดำรงตำแหน่ง  ผู้เชี่ยวชาญเฉพาะด้านช่างศิลปกรรม (ช่างศิลปไทย)  (นักวิชาการช่างศิลป์ทรงคุณวุฒิ)  กรมศิลปากร  กระทรวงวัฒนธรรม

ตั้งแต่วันที่ 11 ตุลาคม 2559 ซึ่งเป็นวันที่มีคุณสมบัติครบถ้วนสมบูรณ์  ทั้งนี้  ตั้งแต่วันที่ทรงพระกรุณาโปรดเกล้าฯ แต่งตั้ง  เป็นต้นไป

**26. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงบประมาณเสนอแต่งตั้ง ข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์  ดังนี้

 1. นางวิยดา โชติรัตนะศิริ ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 8 พฤศจิกายน 2559

 2. นายเกริกพงษ์ เกสรทอง ที่ปรึกษาสำนักงบประมาณ (นักวิคราะห์งบประมาณเชี่ยวชาญ)

สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ)

สำนักงบประมาณ ตั้งแต่วันที่ 17 พฤศจิกายน 2559

                    ทั้งนี้  ตั้งแต่วันที่ทรงพระกรุณาโปรดเกล้าฯ  แต่งตั้ง เป็นต้นไป

**27. เรื่อง  ขอปรับปรุงองค์ประกอบและอำนาจหน้าที่คณะกรรมการที่แต่งตั้งโดยมติคณะรัฐมนตรี จำนวน 3 คณะ**

คณะรัฐมนตรีมีมติเห็นชอบตามที่กระทรวงคมนาคม (คค.)  เสนอ การปรับปรุงองค์ประกอบและอำนาจหน้าที่คณะกรรมการที่แต่งตั้งโดยมติคณะรัฐมนตรีของกระทรวงคมนาคม จำนวน 3 คณะ ดังนี้

 1. **คณะกรรมการผู้แทนรัฐบาลเพื่อพิจารณาทำความตกลงเกี่ยวกับการขนส่งทางบกกับรัฐบาลต่างประเทศเป็นประจำ**

 1.1 ปรับปรุงองค์ประกอบคณะกรรมการ ลำดับที่ 7 **จาก** ผู้แทนการท่องเที่ยวแห่งประเทศไทย **เป็น**ผู้แทนกระทรวงการท่องเที่ยวและกีฬา

 1.2 ปรับปรุงอำนาจหน้าที่ของคณะกรรมการ ให้สอดคล้องและครอบคลุมการดำเนินงานในปัจจุบันรวมทั้งความตกลงด้านการขนส่งทางบกที่ประเทศไทยจะจัดทำกับรัฐบาลต่างประเทศอื่น ๆ ในอนาคต

 2. **คณะกรรมการอำนวยความสะดวกการขนส่งแห่งชาติ** โดยปรับปรุงอำนาจหน้าที่ของ

คณะกรรมการ ให้สอดคล้องและครอบคลุมการดำเนินงานในปัจจุบัน  รวมทั้งการดำเนินการตามความตกลงด้านการขนส่งทางถนนระหว่างประเทศที่ประเทศไทยจะเข้าร่วมเป็นภาคีความตกลงภายใต้กรอบอนุภูมิภาคลุ่มแม่น้ำโขง ในอนาคต สำหรับองค์ประกอบของคณะกรรมการคงเดิม

 3. **คณะกรรมการประสานการขนส่งผ่านแดนแห่งชาติ**

 3.1 ปรับปรุงองค์ประกอบคณะกรรมการ ลำดับที่ 16 จาก ผู้แทนกระทรวงเทคโนโลยี

สารสนเทศและการสื่อสาร **เป็น** ผู้แทนกระทรวงดิจิทัลเพื่อเศรษฐกิจและสังคม

 3.2 ปรับปรุงอำนาจหน้าที่ของคณะกรรมการให้สอดคล้องและครอบคลุมการดำเนินงานในปัจจุบัน รวมทั้งการดำเนินการตามความตกลงด้านการขนส่งทางถนนระหว่างประเทศที่ประเทศไทยจะเข้าร่วมเป็นภาคีความตกลงภายใต้กรอบอาเซียน

**28. เรื่อง  การเปลี่ยนโฆษกประจำกระทรวงวัฒนธรรม**

คณะรัฐมนตรีรับทราบตามที่กระทรวงวัฒนธรรม (วธ.) เสนอขอเปลี่ยนแปลงโฆษกประจำ วธ. โดยแต่งตั้งให้ นางพิมพ์กาญจน์  ชัยจิตร์สกุล  รองปลัด วธ.**เป็น** โฆษก วธ. **แทน**  นางสาววิมลลักษณ์ ชูชาติ รองปลัดวธ. และนางยุพา ทวีวัฒนะกิจบวร ผู้ช่วยปลัด วธ. **เป็น** รองโฆษก วธ. **แทน**นายวิโรจน์ ใจอารีรอบ ผู้ช่วยปลัด วธ.

**29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง ข้าราชการพลเรือนสามัญ สังกัดกระทรวงศึกษาธิการ ให้ดำรงตำแหน่งประเภทบริหารระดับสูง จำนวน 9 ราย ดังนี้

1. นายอำนาจ วิชยานุวัติ ผู้ช่วยเลขาธิการคณะกรรมการการศึกษาขั้นพื้นฐาน สำนักงาน

คณะกรรมการการศึกษาขั้นพื้นฐาน ดำรงตำแหน่ง ผู้ตรวจราชการกระทรวง สำนักงานปลัดกระทรวง

1. นางเสาวนีย์ พนัสสรณ์ รองเลขาธิการคณะกรรมการส่งเสริมการศึกษาเอกชน สำนักงาน

คณะกรรมการส่งเสริมการศึกษาเอกชน สำนักงานปลัดกระทรวง ดำรงตำแหน่ง ผู้ตรวจราชการกระทรวง สำนักงานปลัดกระทรวง

1. นางปัทมา วีระวานิช ผู้ช่วยเลขาธิการคณะกรรมการการอาชีวศึกษา สำนักงานคณะกรรมการ

การอาชีวศึกษา ดำรงตำแหน่ง ผู้ตรวจราชการกระทรวง สำนักงานปลัดกระทรวง

1. นางสาวดุริยา อมตวิวัฒน์ ผู้ช่วยปลัดกระทรวง สำนักงานปลัดกระทรวง ดำรงตำแหน่ง

ศึกษาธิการภาค สำนักงานศึกษาธิการภาค 13 (อุบลราชธานี) สำนักงานปลัดกระทรวง

1. นายศรีชัย พรประชาธรรม รองเลขาธิการคณะกรรมการข้าราชการครูและบุคลากรทางการ

ศึกษา สำนักงานคณะกรรมการข้าราชการครูและบุคลากรทางการศึกษา สำนักงานปลัดกระทรวง ดำรงตำแหน่ง ศึกษาธิการภาค สำนักงานศึกษาธิการภาค 15 (เชียงใหม่) สำนักงานปลัดกระทรวง

1. นางสาวอุษณีย์ ธโนศวรรย์ รองเลขาธิการคณะกรรมการข้าราชการครูและบุคลากรทาง

การศึกษา สำนักงานคณะกรรมการข้าราชการครูและบุคลากรทางการศึกษา สำนักงานปลัดกระทรวง ดำรงตำแหน่ง ศึกษาธิการภาค สำนักงานศึกษาธิการภาค 2 (ลพบุรี) สำนักงานปลัดกระทรวง

1. นายชาญ ตันติธรรมถาวร ผู้ช่วยเลขาธิการสภาการศึกษา สำนักงานเลขาธิการสภาการศึกษา

ดำรงตำแหน่ง ศึกษาธิการภาค สำนักงานศึกษาธิการภาค 7 (ภูเก็ต) สำนักงานปลัดกระทรวง

1. นายณรงค์ แผ้วพลสง ผู้ช่วยเลขาธิการคณะกรรมการการศึกษาขั้นพื้นฐาน สำนักงาน

คณะกรรมการการศึกษาขั้นพื้นฐาน ดำรงตำแหน่ง รองเลขาธิการคณะกรรมการการศึกษาขั้นพื้นฐาน สำนักงานคณะกรรมการการศึกษาขั้นพื้นฐาน

1. นางอรสา ภาววิมล ผู้ช่วยเลขาธิการคณะกรรมการการอุดมศึกษา สำนักงานคณะกรรมการ

การอุดมศึกษา ดำรงตำแหน่ง รองเลขาธิการคณะกรรมการการอุดมศึกษา สำนักงานคณะกรรมการการอุดมศึกษา

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป เพื่อทดแทนตำแหน่งที่ว่าง

**30. เรื่อง สาธารณรัฐฝรั่งเศสขอเปิดสถานกงสุลกิตติมศักดิ์สาธารณรัฐฝรั่งเศส ณ จังหวัดขอนแก่น  และแต่งตั้งกงสุลกิตติมศักดิ์สาธารณรัฐฝรั่งเศส  ณ จังหวัดขอนแก่น  (กระทรวงการต่างประเทศ)**

                    คณะรัฐมนตรีมีมติอนุมัติ กรณีรัฐบาลสาธารณรัฐฝรั่งเศสขอเปิดสถานกงสุลกิตติมศักดิ์สาธารณรัฐฝรั่งเศส ณ จังหวัดขอนแก่น  โดยมีเขตกงสุลครอบคลุมจังหวัดขอนแก่น และแต่งตั้ง นายฌ็อง-มีแชล, อีฟว์, ดีดีเย แปรัว (Mr. Jean-Michel, Yves, Didier Perroy) ให้ดำรงตำแหน่ง กงสุลกิตติมศักดิ์สาธารณรัฐฝรั่งเศส ณ จังหวัดขอนแก่น ตามที่กระทรวงการต่างประเทศเสนอ

**31. เรื่อง รัฐบาลราชอาณาจักรสเปนเสนอขอแต่งตั้งเอกอัครราชทูตวิสามัญผู้มีอำนาจเต็มแห่งราชอาณาจักรสเปนประจำประเทศไทย (กระทรวงการต่างประเทศ)**

                    คณะรัฐมนตรีมีมติอนุมัติ กรณีรัฐบาลราชอาณาจักรสเปนมีความประสงค์ขอแต่งตั้ง นายเอมิลิโอ

เด มิเกล  กาลาเบีย (Mr. Emilio de Miguel Calabia) ให้ดำรงตำแหน่ง เอกอัครราชทูตวิสามัญผู้มีอำนาจเต็ม แห่งราชอาณาจักรสเปนประจำประเทศไทย โดยมีถิ่นพำนัก ณ กรุงเทพมหานคร สืบแทน นางสาวมาเรีย เดล การ์เมน โมเรโน ไรย์มุนโด (Mr. Maria del Carmen Moreno Raymundo) ตามที่กระทรวงการต่างประเทศเสนอ

**32.  เรื่อง  การยกฐานะสถานกงสุลกิตติมศักดิ์สาธารณรัฐมาดากัสการ์ประจำประเทศไทย เป็นสถานกงสุลใหญ่กิตติมศักดิ์สาธารณรัฐมาดากัสการ์ประจำประเทศไทย  และการเลื่อนฐานะกงสุลกิตติมศักดิ์สาธารณรัฐมาดากัสการ์ประจำประเทศไทย เป็น กงสุลใหญ่กิตติมศักดิ์สาธารณรัฐมาดากัสการ์ประจำประเทศไทย (กระทรวงการต่างประเทศ)**

          คณะรัฐมนตรีมีมติอนุมัติตามที่กระทรวงการต่างประเทศ (กต.)  เสนอ ดังนี้

 1. ยกฐานะสถานกงสุลกิตติมศักดิ์สาธารณรัฐมาดากัสการ์ประจำประเทศไทย เป็น สถานกงสุล

ใหญ่กิตติมศักดิ์สาธารณรัฐมาดากัสการ์ประจำประเทศไทย

 2. เลื่อนฐานะ นายดานีล เดอเลอโว (Mr. Daniel Delevaux)   กงสุลกิตติมศักดิ์สาธารณรัฐ

มาดากัสการ์ประจำประเทศไทย เป็น  กงสุลใหญ่กิตติมศักดิ์สาธารณรัฐมาดากัสการ์ประจำประเทศไทย

**33. เรื่อง แต่งตั้งคณะกรรมการอิสระเพื่อการปฏิรูปการศึกษา**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอ แต่งตั้งกรรมการอิสระเพื่อการปฏิรูปการศึกษา จำนวน 25 ราย ดังนี้ ศาสตราจารย์กิตติคุณจรัส สุวรรณเวลา เป็นประธานกรรมการ คณะกรรมการประกอบด้วย นางกอบกุล อาภากร ณ อยุธยา นายไกรยส ภัทราวาท รองศาสตราจารย์จิรุตม์ ศรีรัตนบัลล์ ผู้ช่วยศาสตราจารย์เฉลิมชัย บุญยะลีพรรณ รองศาสตราจารย์ชัยยุทธ ปัญญสวัสดิ์สุทธิ์ นางชุตินาฏ วงศ์สุบรรณ รองศาสตราจารย์ดารณี อุทัยรัตนกิจ นายตวง อันทะไชย รองศาสตราจารย์ธิติพันธุ์ เชื้อบุญชัย รองศาสตราจารย์ทิศนา แขมมณี รองศาสตราจารย์นิชรา เรืองดารกานนท์ รองศาสตราจารย์นภดล ร่มโพธิ์ นายปกรณ์ นิลประพันธ์ นายประสาร ไตรรัตน์วรกุล นางเพชรชุดา เกษประยูร นายไพรินทร์ ชูโชติถาวร นางภัทรียา สุมะโน ผู้ช่วยศาสตราจารย์ยุวดี นาคะผดุงรัตน์ นางเรียม สิงห์ทร ศาสตราจารย์วิริยะ นามศิริพงศ์พันธุ์ นายวิวัฒน์ ศัลยกำธร รองศาสตราจารย์ศิริเดช สุชีวะ นายศุภชัย เจียรวนนท์ นายอนุสรณ์ แสงนิ่มนวล โดยมีสำนักงานเลขาธิการสภาการศึกษา ทำหน้าที่ฝ่ายเลขานุการฯ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*